GUNKUL รับอานิสงส์พายุฤดูร้อนกระหน่ำ
กำลังผลิตโรงไฟฟ้าพลังงานลมห้วยบงพุ่ง-หนุนรายได้ครึ่งปีหลังโตแรง ตอกย้ำรายได้ปีนี้โตไม่ต่ำกว่า 30% หรือแตะ 8,000 ล้านบาท
10 ก.ย. 2562

กำลังผลิตโรงไฟฟ้าพลังงานลมห้วยบงพุ่ง-หนุนรายได้ครึ่งปีหลังโตแรง ตอกย้ำรายได้ปีนี้โตไม่ต่ำกว่า 30% หรือแตะ 8,000 ล้านบาท
น.ส.โศภชา ดำรงปิยวุฒิ์ ประธานกรรมการบริหาร บริษัท กันกุลเอ็นจิเนียริ่ง(GUNKUL)เปิดเผยว่า โดยปกติผลประกอบการของบริษัทฯ จะทำจุดสูงสุดในไตรมาส 3 เนื่องจากเป็นฤดูมรสุมทำให้ Capacity Factor ของโรงไฟฟ้าพลังงานลมทำระดับสูงสุดของปี
สำหรับไตรมาส 3 ของปีนี้เช่นกันรายได้จากพลังงานลมน่าจะสูงกว่าปีที่แล้วอย่างมีนัยสำคัญ เนื่องจากได้รับอานิสงส์จากพายุโซนร้อน วิภา-โพดุล ซึ่งถือเป็นปัจจัยบวกต่อโรงไฟฟ้าพลังงานลมที่ ตำบลห้วยบง จึงส่งผลดีต่อผลการดำเนินงานโครงการลมของบริษัทฯ รวมทั้งรายได้จากการขายไฟฟ้าน่าจะใกล้เคียงกับปีก่อน เพราะไตรมาส 3 เป็นช่วงที่ลมดีที่สุด
นอกจากนี้ยังมีรายได้จากโรงไฟฟ้าโซลาร์ฟาร์มที่เซนได และคิมิทสึ ในประเทศญี่ปุ่นและยังทยอยรับรู้รายได้จากโครงการโซลาร์รูฟท็อปรูปแบบ Private PPA ในประเทศเข้ามาอีกด้วย จึงทำให้เชื่อมั่นว่าช่วงที่เหลือของปีนี้ผลการดำเนินงานจะเติบโตอย่างต่อเนื่อง
ทั้งนี้ บริษัทฯ ยังเดินหน้าขยายธุรกิจตามแผนที่ได้วางไว้อย่างเต็มที่ และเตรียมเข้าร่วมประมูลโครงการใหม่ๆ อาทิ โครงการเปลี่ยนระบบสายไฟฟ้าอากาศเป็นสายไฟฟ้าใต้ดิน งานก่อสร้างสถานีไฟฟ้าย่อย โครงการสายเคเบิ้ลใต้น้ำ คิดเป็นมูลค่างานประมูลราว 7,000 ล้านบาท คาดว่าจะได้งาน 25% บริษัทฯ มีความพร้อมในการเข้าร่วมประมูล หากได้งานจะเป็นปัจจัยบวกที่ทำให้ผลการดำเนินงานปีนี้เติบโตได้อย่างมีศักยภาพมากยิ่งขึ้น
ประธานกรรมการบริหาร กล่าวอีกว่า ภาพรวมธุรกิจในช่วงที่เหลือของปีนี้ บริษัทฯ มั่นใจรายได้และกำไรสุทธิในปีนี้จะเติบโตอย่างโดดเด่น และเติบโตกว่าปีก่อนทุกไตรมาส โดยยังคงเป้าหมายการเติบโตปีนี้ไม่น้อยกว่า 30% หรือ 8,000 ล้านบาท จากการรับรู้รายได้จากโครงการโรงไฟฟ้าพลังงานทดแทนทั้งในและต่างประเทศ อีกทั้งยังมีงานก่อสร้างในมือ (แบ็กล็อก) ประมาณ 6,000 ล้านบาท